Zápisnica z 30. zasadnutia Súdnej rady Slovenskej republiky
z 2. júna 2009
miesto konania: zasadacia miestnosť Najvyššieho súdu SR, P1, Bratislava

Prítomní:
1)	JUDr. Viera Petríková 
2)	JUDr. Jana Bajánková
3)	Doc. Mária Bujňáková
4)	JUDr. Igor Burger
5)	JUDr. Ján Burik
6)	JUDr. Ida Hanzelová - ospravedlnená
7)	JUDr. Daniel Hudák 
8)	JUDr. Peter Hulla
9)	JUDr. Jozef  Janík 
10)	JUDr. Helena Kožíková
11)	JUDr. Anna Marková
12)	JUDr. Richard Molnár
13)	JUDr. Bohumil Novák 
14)	JUDr. Juraj Sopoliga
15)	JUDr. Gabriela Šimonová
16)	JUDr. Daniela Švecová
17)	JUDr. Mária Usačevová

18)	JUDr. Blanka Weismannová - vedúca Kancelárie Súdnej rady SR
                                                                      
	Podpredsedníčka Súdnej rady Slovenskej republiky otvorila 30. zasadnutie Súdnej rady Slovenskej republiky (ďalej len "súdna rada"). Konštatovala, že súdna rada je uznášaniaschopná, ospravedlnila sa JUDr. Hanzelová.

Členom súdnej rady bol v písomnej podobe predložený návrh programu zasadnutia nasledovne:

Program:

1.	Prerokovanie návrhov kandidátov na predsedu Najvyššieho súdu Slovenskej republiky (1 Ksr 171/09)

2.	Prerokovanie správy o plnení príjmov a čerpaní rozpočtových prostriedkov súdov Slovenskej republiky za rok 2008 (1 Ksr 156/09)

3.	Prerokovanie žiadosti riaditeľa Justičnej akadémie v Pezinku o predloženie návrhu piatich členov skúšobnej komisie (1 Ksr 185/09)

4.	Prerokovanie návrhu JUDr. Evy Frankovej, sudkyne Okresného súdu Trebišov na zahľadenie priestupku (1 Ksr 186/09)

5.	Prerokovanie návrhu predsedníčky Krajského súdu v Bratislave na dočasné pridelenie JUDr. Andrey Haitovej, sudkyne Okresného súdu Bratislava I na výkon funkcie sudcu na Krajský súd v Bratislave (1 Ksr 190/09)

6.	Prerokovanie návrhu zákona o Špecializovanom trestnom súde a o zmene a doplnení niektorých zákonov (1 Ksr 189/09)

7.	Informácia o zabezpečení zahraničnej služobnej cesty členov Súdnej rady SR do Londýna v októbri 2009 a spôsob jej financovania (1 Ksr 298/08)

Rokovanie súdnej rady viedla podpredsedníčka súdnej rady, ktorá navrhla za overovateľa zápisnice JUDr. Juraja Sopoligu a za zapisovateľku Janu Filipkovú.

Hlasovanie o overovateľovi zápisnice:
Za: 10
Proti: 0
Zdržali sa: 1

Uznesenie č. 568
Súdna rada SR schvaľuje za overovateľa zápisnice JUDr. Juraja Sopoligu a za zapisovateľku tohto zasadnutia Janu Filipkovú. 

Podpredsedníčka súdnej rady navrhla vzhľadom na žiadosť predsedu JA vypustiť bod programu č. 3. hlasovať o programe zasadnutia:

Za: 11
Proti: 0
Zdržali sa: 0

Uznesenie č.  569
Súdna rada SR schvaľuje program 30. zasadnutia Súdnej rady Slovenskej republiky.

Rokovanie:

1.	Prerokovanie návrhov kandidátov na predsedu Najvyššieho súdu Slovenskej republiky (1 Ksr 171/09)

Podpredsedníčka súdnej rady konštatovala, že  časť návrhov kandidátov bola prerokovaná na zasadnutí dňa 26.5.2009. Vzhľadom na skutočnosť, že termín predkladania návrhov bol stanovený do 28.5.2009, do tejto doby prišli ďalšie návrhy, ktoré je treba prerokovať. 
- Na kandidáta na predsedu Najvyššieho súdu SR JUDr. Štefana Harabina bolo podaných
36	návrhov sudcovských rád okresných a krajských súdov Slovenskej republiky a
návrhov sudcov Najvyššieho súdu SR 
Spolu bolo podaných 36 návrhov na kandidáta JUDr. Štefana Harabina 
-	Na kandidátku na predsedu Najvyššieho súdu SR JUDr. Evu Babiakovú, CSc. bol podaný jeden návrh, ktorý podalo 30 sudcov Najvyššieho súdu Slovenskej republiky. Podané návrhy spĺňajú zákonom a rokovacím poriadkom Súdnej rady SR určené podmienky
Boli podané návrhy, ktoré nespĺňajú zákonom a rokovacím poriadkom Súdnej rady SR určené podmienky:
- Sudcovia Okresného súdu Brezno, ktorí listom jednoznačne podporili na funkciu predsedu Najvyššieho súdu SR JUDr. Štefana Harbaina
- Kolektívom sudcov(6 sudcovia) Okresného súdu Banská Bystrica, ktorí vyjadrili podporu kandidatúry na post predsedu Najvyššieho súdu SR JUDr. Štefanovi Harabinovi
- Sudcovská rada OS Lučenec podporuje návrh JUDr. Harabina. Uznesenie zo sudcovskej rady prišlo po stanovenej lehote.

Hlasovanie:
Za: 13
Proti: 0
Zdržali sa: 0

Uznesenie č.  570
Súdna rada SR konštatuje, že okrem už predložených a prerokovaných 25 návrhov aj ďalšie návrhy kandidáta na predsedu Najvyššieho súdu Slovenskej republiky JUDr. Štefana Harabina, a to návrhy: 
Pléna sudcov Okresného súdu Topoľčany
Sudcovskej rady Okresného súdu Košice I 
Pléna sudcov Okresného súdu Čadca 
sudcov Najvyššieho súdu Slovenskej republiky v počte 21
Sudcovskej rady Krajského súdu v Bratislave 
Sudcovskej rady Okresného súdu Ružomberok 
Sudcovskej rady Okresného súdu Trnava 
Sudcovskej rady Krajského súdu v Žiline 
Pléna sudcov Okresného súdu Piešťany 
Pléna sudcov Okresného súdu Skalica 
Pléna sudcov Okresného súdu Svidník 

a návrh sudcov Najvyššieho súdu SR v počte 30 na kandidáta na predsedu NS SR JUDr. Evu Babiakovú, CSc,
spĺňajú zákonom a rokovacím poriadkom Súdnej rady SR určené podmienky.  
Konštatuje, že stanovisko sudcov Okresného súdu Brezno, kolektívu sudcov Okresného súdu Banská Bystrica a Sudcovskej rady Okresného súdu Lučenec, ktorí podporujú návrh kandidáta na predsedu Najvyššieho súdu Slovenskej republiky JUDr. Štefana Harabina, nespĺňajú zákonom a rokovacím poriadkom určené podmienky návrhu.

2.	Prerokovanie správy o plnení príjmov a čerpaní rozpočtových prostriedkov súdov Slovenskej republiky za rok 2008 (1 Ksr 156/09)

Na zasadnutie bol prizvaný Ing. Ružek, generálny riaditeľ sekcie ekonomiky. Podpredsedníčka súdnej rady mu odovzdala slovo, aby uviedol predmetnú správu.
Ing. Ružek sa ospravedlnil za chyby, vzniknuté pri písaní správy vzhľadom na krátkosť času. Zároveň uviedol, že do skončenia súdnej rady dá toto do poriadku a prinesie opravenú správu pre každého člena súdnej rady.

Hlasovanie:
Za: 16
Proti: 0
Zdržali sa: 0

Uznesenie č.  571
Súdna rada berie na vedomie správu o plnení príjmov a čerpaní rozpočtových prostriedkov súdov Slovenskej republiky za rok 2008.

JUDr. Švecová navrhla rozšíriť program rokovania o  prerokovanie návrhu rozpočtu Najvyššieho súdu SR na roky 2009 – 2012. K tomuto návrhu sa pripojil JUDr. Janík, JUDr. Marková, JUDr. Sopoliga. 

Hlasovanie:
Za: 16
Proti: 0
Zdržali sa: 0

Podpredsedníčka súdnej rady konštatovala, že súdna rada sa bude zaoberať i rozpočtom NS SR.

JUDr. Janík navrhol doplniť program rokovania o dočasné pridelenie sudcu KS Trenčín Mgr. Melicher na NS SR od 1.9.2009 do 31.12.2009.

Hlasovanie:
Za: 16
Proti: 0
Zdržali sa: 0

Podpredsedníčka súdnej rady konštatovala, že bod programu je rozšírený i o dočasné pridelenie sudcu Mgr. Melichera.

3.	Prerokovanie návrhu JUDr. Evy Frankovej, sudkyne Okresného súdu Trebišov na zahľadenie priestupku (1 Ksr 186/09)

Podpredsedníčka súdnej rady uviedla, že podľa § 4 ods. 3 zákona č. 185/2002 Z.z. o Súdnej rade SR a o zmene a doplnení niektorých zákonov v znení neskorších predpisov a § 134 ods. 1 Z.č. 385/2000 Z.z. o sudcoch a prísediacich a o zmene a doplnení niektorých zákonov v znení neskorších predpisov disciplinárny postih za disciplinárne previnenie, priestupok alebo za iné porušenie zákona zahladí súdna rada na návrh sudcu po uplynutí jedného roka od právoplatnosti rozhodnutia o uložení disciplinárneho opatrenia.

JUDr. Sopoliga sa prihovoril za to, aby bolo vyhovené sudkyni a aby bol jej priestupok zahľadený vzhľadom i na náležitý výkon funkcie sudkyne od uvedeného obdobia. K tomuto sa pripojil JUDr. Novák, Doc. Bujňáková.

Hlasovanie:
Za: 16
Proti: 0
Zdržali sa: 0

Uznesenie č.  572
Súdna rada SR v súlade s ustanovením § 134 odsek 1 zákona č. 385/2000 Z.z. o sudcoch a prísediacich v znení neskorších predpisov, písomné napomenutie uložené predsedom Okresného súdu v Trebišove podľa § 117 odsek 9 zákona č. 385/2000 Z.z. zo dňa 23. mája 2007, ktoré nadobudlo právoplatnosť dňa 8. júna 2007, zahladzuje. 

4.	Prerokovanie návrhu predsedníčky Krajského súdu v Bratislave na dočasné pridelenie JUDr. Andrey Haitovej, sudkyne Okresného súdu Bratislava I na výkon funkcie sudcu na Krajský súd v Bratislave (1 Ksr 190/09)

JUDr. Šimonová požiadala o podporu návrhu na dočasné pridelenie. Sudkyňa JUDr. Haitová súhlasí s dočasným pridelením. Dočasné pridelenie je navrhnuté na obdobie od 1. augusta 2009 do 31. januára 2010.

Hlasovanie:
Za: 16
Proti: 0
Zdržali sa: 0

Uznesenie č.  573
Súdna rada SR dočasne prideľuje JUDr. Andreu Haitovú, sudkyňu Okresného súdu Bratislava I na výkon funkcie sudcu na Krajský súd v Bratislave, od 1. augusta 2009 do 31. januára 2010.

5.	Prerokovanie návrhu zákona o Špecializovanom trestnom súde a o zmene a doplnení niektorých zákonov (1 Ksr 189/09)

Podpredsedníčka súdnej rady navrhla stanoviť komisiu: JUDr. Burger, JUDr. Hudák, JUDr. Švecová, ktorá do konca zasadnutia vypracuje návrh stanoviska.

Hlasovanie:
Za:  16
Proti: 0
Zdržali sa: 0

	Podpredsedníčka súdnej rady konštatovala, že bola schválená komisia na vypracovanie návrhu stanoviska. 
	JUDr. Hudák navrhol otvoriť krátku diskusiu, aby zvolená komisia vedela, ktorým smerom sa má uberať. 
	JUDr. Švecová konštatovala, že ide o orgán, ktorý je mimo štruktúry súdov. V náleze Ústavného súdu sa konštatuje, že ide o diskrimináciu platov sudcov. Ak by sme mali vychádzať z diskriminácie, nevidí opodstatnenie v príplatku 1,3 násobku priemerného platu.
	JUDr. Bajánková sa nestotožňuje s odmeňovaním sudcov špecializovaného súdu, ktoré sú v rozpore s odmeňovaním sudcov krajských súdov.
	JUDr. Burger považuje to, čo sa teraz vytvorilo za pokračovanie toho, čo bolo. Je neprijateľné, ak raz rozhodol Ústavný súd, aby sa dávalo na názor laickej verejnosti. Nie je to ani o ústavnosti a ani o spravodlivosti. Nastupuje celý rad otázok z hľadiska toho, či sa odstránila protiústavnosť konštatovaná v náleze Ústavného súdu. Tento návrh súdna rada by mala odmietnuť. 
JUDr. Novák konštatoval, že práca sudcov na trestnom úseku je upravená trestným zákonom a trestným poriadkom. Sudcovia vykonávajú takú istú prácu, robia podľa tých istých zákonov a právnych predpisov, nevidí preto dôvod na zvýhodňovanie špecializovaných sudcov.

Podpredsedníčka súdnej rady uviedla, že návrh stanoviska súdnej rady vypracuje zvolená komisia a potom sa týmto bodom programu bude súdna rada zaoberať. V rokovaní sa pokračuje až po vypracovaní návrhu zvolenou komisiou.

6.	K návrhu JUDr. Švecovej na dočasné pridelenie Mgr. Melichera, sudcu KS Trenčín na výkon funkcie sudcu na NS SR

JUDr. Švecová uviedla, že dočasné pridelenie má byť od 1.9.2009 do 31.12.2009. Nakoľko sa nepodarilo zabezpečiť stanovisko Sudcovskej rady NS SR, tento bod programu bol odročený na najbližšie zasadnutie súdnej rady.

7.	K prerokovaniu návrhu rozpočtu Najvyššieho súdu SR na roky 2009 – 2012

JUDr. Švecová uviedla, že v návrhu limitu rozpočtu nie je zabezpečená predpokladaná valorizácia platov a ich odvodov pre zamestnancom pracujúcich v štátnej službe, ani pre zamestnancov pracujúcich vo verejnej službe.
Na str. 5 je konštatované, že rozpočtové opatrenie č. 1 má trvalý dopad na zvýšenie výdavkov. Ide o prijatie 9 vyšších súdnych úradníkov. K nim prislúcha výdavok, ktorý je premietnutý v sume 158 409 € tak, ako je uvedený  v písomnom vyhotovaní. 
V roku 2011 sa má prijať 35 asistentov sudcov. Vychádza sa z konštrukcie, ktorá bola prijatá. Požiadavky na asistentov sudcov majú byť zabezpečované v tretinách. Je 85 sudcovských miest, je potrebné doplniť stav asistentov na 85. 

Hlasovanie:
Za: 11
Proti: 0
Zdržali sa: 0

Uznesenie č.  574
Súdna rada SR berie na vedomie návrh rozpočtu Najvyššieho súdu SR na roky 2009 – 2012.

8.	Informácia o zabezpečení zahraničnej služobnej cesty členov Súdnej rady SR do Londýna v októbri 2009 a spôsob jej financovania (1 Ksr 298/08)

JUDr. Weismannová oznámila, že kancelária predložila spresnenie zahraničnej služobnej cesty, kde je konštatované, že sú na to rezervované finančné prostriedky. Zároveň uviedla, že od p. Daniely Gill z Londýna je potvrdené, že členovia súdnej rady budú prijatí na Najvyššom súde Anglicka a Wallesu v termíne od 12.10.-16.10.2009.

Navrhla, aby bolo prijaté uznesenie:
Súdna rada schvaľuje vykonanie zahraničnej služobnej cesty do Londýna v termíne od 12.-16. októbra 2009 s tým, že:
a) členovia Súdnej rady SR oznámia Kancelárii Súdnej rady SR záväzne svoju účasť na schválenej ceste, vrátane čísla pasu, najneskôr do 10. júna 2009
b) Kancelária Súdnej rady SR podľa predloženej kalkulácie a spresneného počtu jej účastníkov zmluvne zabezpečí jej uskutočnenie s termínom do 23. júna 2009.

Hlasovanie:
Za: 12
Proti: 0
Zdržali sa: 0

Uznesenie č.  575
Súdna rada schvaľuje vykonanie zahraničnej služobnej cesty do Londýna v termíne od 12.-16. októbra 2009 s tým, že:
a) členovia Súdnej rady SR oznámia Kancelárii Súdnej rady SR záväzne svoju účasť na schválenej ceste, vrátane čísla pasu, najneskôr do 10. júna 2009
b) Kancelária Súdnej rady SR podľa predloženej kalkulácie a spresneného počtu jej účastníkov zmluvne zabezpečí jej uskutočnenie s termínom do 23. júna 2009.

Súdna rada pokračovala v rokovaní o stanovisku k návrhu zákona o špecializovanom trestnom súde. Prítomní členovia mali doručený písomne vypracovaný návrh uznesenia:

Súdna rada SR v súlade s ustanovením § 4 ods. 1 písm. g zák. 185/2002 Z.z. k návrhu zákona o špecializovanom trestnom súde
konštatuje, že predložený návrh zákona o špecializovanom trestnom súde neodstraňuje neústavnosti uvedené v komuniké Ústavného súdu SR k nálezu Ústavného súdu SR, sp. zn. PL ÚS 17/08 zo dňa 20.5.2009 z nasledovných dôvodov:
1.	Navrhovaný špecializovaný trestný súd je súdom nezapadajúcim do rámca súdnej sústavy SR.
2.	Návrh naďalej porušuje princíp právnej istoty, lebo včlenil doterajších sudcov špeciálneho súdu vybraných na základe protiústavnej previerky NBÚ do novonavrhovaného špecializovaného súdu.
3.	Návrh ponecháva zásadnú disbalanciu v odmeňovaní sudcov špecializovaného trestného súdu, ako aj sudcov Najvyššieho súdu SR rozhodujúcich o opravných prostriedkoch proti rozhodnutiam tohto súdu, v porovnaní s odmeňovaním sudcov ostatných súdov, čím sa porušuje princíp proporcionality.
4.	Navrhovaná úprava § 4 ods. 3 zákona č. 171/1993 Z.z. o policajnom zbore v znení neskorších predpisov je v rozpore s ustanoveniami Trestného poriadku.

	JUDr. Sopoliga navrhol zhodnotiť, či nie je vhodné oceniť skutočnosť, že sa vláda snaží odstrániť protiústavnú úpravu o špeciálnom súde pri zachovaní obsahu navrhovaného uznesenia. Dal na zváženie, či nie je vhodné uviesť i ďalší dôvod, že systémové riešenie spočíva v zriadení špecializovaných senátov, ako je to aj v iných agendách všeobecného súdnictva (konkurzy a vyrovnania, obchodné registre.) 
JUDr. Janík sa k tomuto pripojil. 
JUDr. Kožíková sa pripojila k návrhu komisie.

Hlasovanie o návrhu komisie:
Za: 15
Proti: 0
Zdržali sa: 0

Uznesenie č.  576
Súdna rada SR v súlade s ustanovením § 4 ods. 1 písm. g zák. 185/2002 Z.z. k návrhu zákona o špecializovanom trestnom súde
konštatuje, že predložený návrh zákona o špecializovanom trestnom súde neodstraňuje neústavnosti uvedené v komuniké Ústavného súdu SR k nálezu Ústavného súdu SR, sp. zn. PL ÚS 17/08 zo dňa 20.5.2009 z nasledovných dôvodov:
1.	Navrhovaný špecializovaný trestný súd je súdom nezapadajúcim do rámca súdnej sústavy SR.
2.	Návrh naďalej porušuje princíp právnej istoty, lebo včlenil doterajších sudcov špeciálneho súdu vybraných na základe protiústavnej previerky NBÚ do novonavrhovaného špecializovaného súdu.
3.	Návrh ponecháva zásadnú disbalanciu v odmeňovaní sudcov špecializovaného trestného súdu, ako aj sudcov Najvyššieho súdu SR rozhodujúcich o opravných prostriedkoch proti rozhodnutiam tohto súdu, v porovnaní s odmeňovaním sudcov ostatných súdov, čím sa porušuje princíp proporcionality.
4.	Navrhovaná úprava § 4 ods. 3 zákona č. 171/1993 Z.z. o policajnom zbore v znení neskorších predpisov je v rozpore s ustanoveniami Trestného poriadku.

Najbližšie zasadnutie súdnej rady sa bude konať dňa 22. júna 2009 o 10:00 hod. v pojednávacej miestnosti Najvyššieho súdu SR, P1 na prízemí.

Zapísala:	Overil:
Jana Filipková		JUDr. Juraj Sopoliga